Ir-Regolament tal-Kummissjoni (KEE) Nru 739/2003
tat-28 ta’ April 2003
li jemenda l-Anness I li jinsab mar-Regolament tal-Kunsill (KEE) Nru 2377/90 li jippreskrivi l-proċedura tal-Komunità għall-istabbiliment tal-limit massimi ta’ residwu ta’ prodotti veterinarji mediċinali f’oġġetti ta’ l-ikel ta’ oriġini mill-annimal
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2377/90 tas-26 ta’ Ġunju 1990 li jippreskrivi proċedura tal-Komunità għall-istabbiliment tal-limiti massimi ta’ residwu ta’ prodotti veterinarji mediċinali f’oġġetti ta’ ikel ta’ oriġini mill-annimal [1], kif l-aħħar emendat bir-Regolament tal-Kummissjoni (KE) Nru 61/2003 [2], u b’mod partikolari l-Artikoli 7 u 8 miġjuba fih,
Billi:
(1) Skond ir-Regolament (KEE) Nru 2377/90, limiti massimi ta’ residwu għandhom jiġu stabbiliti progressivament għas-sustamzi farmakoloġiċi attivi li huma wżati ġewwa l-Komunità fi prodotti veterinarji mediċinali maħsuba biex jiġu amministrati lill-annimali li jipproduċu l-ikel.
(2) Il-limiti massimi ta’ residwu għandhom jiġu stabbiliti biss wara l-eżami fil-Kumitat Permanenti għall-Prodotti Veterinarji mediċinali ta’ l-informazzjoni kollha relevanti li tikkonċerna is-sigurezza tar-residwi tas-sustanzi konċernati għall-konsumatur ta’ oġġetti ta’ l-ikel ta’ oriġini mill-annimal u l-impatt tar-residwi fuq l-ipproċessar industrijali ta’ oġġetti ta’ l-ikel.
(3) Fl-istabbiliment tal-limiti tar-residwi massimi għal residwi ta’ prodotti veterinarji mediċinali f’’oġġetti ta’ l-ikel ta’ oriġini mill-annimal, huwa meħtieġ li jiġi speċifikat l-ispeċji ta’ l-annimal li fih ir-residwi jistgħu jkunu presenti, il-livelli li jistgħu jkunu presenti f’kull waħda miċ-ċelluli relevanti tal-laħam miksub mill-annimal ikkurat (ċelluli mmirati) u n-natura tar-residwu li huwa relevanti għall-immonitorjar tar-residwi (residwu mmarkat).
(4) Għal kontroll ta’ residwi, kif hemm provdut fil-leġislazzjoni adattata tal-Komunità, il-limiti massimi ta’ residwu għandhom normalment ikunu stabbiliti għaċ-ċelluli mmirati tal-fwied u l-milsa. Iżda, il-fwied u l-milsa huma ta’ spiss imneħħija minn karkassi li jiċċorkolaw fil-kummerċ internazzjonali, u limiti massimi ta’ residwu għandhom għalhekk ikunu wkoll dejjem stabbiliti għall-muskoli jew iċ-ċelluli tax-xaħam.
(5) Fil-każ ta’ prodotti veterinarji mediċinali maħsuba għall-użu ta’ għasafar li jbidu, annimali tal-ħalib jew naħal ta’ l-għasel, il-limiti massim tar-residwi għandhom ukoll ikunu stabbiliti għall-bajd, il-ħalib jew l-għasel.
(6) Aċidu oxolinic u flugestone acetate għandhom jiddaħħlu fl-Anness I li jinsab mar-Regolament (KEE) Nru 2377/90.
(7) Għandu jiġi konċess perjodu adegwat qabel id-dħul fis-seħħ ta’ dan ir-Regolament sabiex l-Istati membri jkunu jistgħu jagħmlu kull aġġustament li jista’ jkun meħtieġ għall-awtorizzazzjonijiet biet jitqegħdu fis-suq il-prodotti veterinarji mediċinali konċernati li jkunu ngħataq skond id-Direttiva 2001/82/KE [3] tal-Parlament Ewropew u tal-Kunsill biex jingħata kont tad-dispożizzjonijiet ta’ dan ir-Regolament.
(8) Il-miżuri li għalihom jipprovdi dan ir-Regolament huma skond l-opinjoni tal-Kumitat Permanenti dwar Prodotti Veterinarji Mediċinali,
ADOTTAT IR-REGOLAMENT LI ĠEJ:
Artikolu 1
L-Anness I li jinsab mar-Regolament (KEE) Nru 2377/90 huwa b’dan em,endat kif imniżżel fl-Anness hawn mehmus.
Artikolu 2
Dan ir-Regolament għandu jidħol fis-seħħ fit-tielet jum mill-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu jgħodd mis-60 jum mill-pubblikazzjoni tiegħu.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-28 ta’ April 2003.